18
బబులోను పట్నం అర్సినిక
1 దిన్ని వెనుక మరి ఒరెన్‌ దేవుణు దూత పరలోకమ్‌దాన్‌ డిఃగ్‌జి వానిక నాను సుడ్ఃత. వన్నిఙ్‌ గొప్ప పెరి అతికారం మహాద్‌. వన్నిబాణిఙ్‌ వాతిమన్ని గొప్ప జాయ్‌దాన్‌ బూమి విజు జాయ్‌ ఆతాద్. 2 వాండ్రు గొప్ప పెరి కంటమ్‌దాన్‌ ఈహు డేల్సి వెహ్తాన్‌. “గొప్ప పెరి పట్నం ఆతి బబులోను అరె ఆతాద్, అరె ఆతాద్. అక్క దెయమ్‌కాఙ్‌ మండ్రెఙ్‌ ఇల్లు ఆత మనాద్. విజు సెఇ ఆత్మెఙ్‌ బత్కిజిని బాడ్డి ఆత మనాద్. విజు సెఇకెఙ్‌ని ఇస్టం కిదెఙ్‌ అట్‌ఇ పొటిఙ్‌‌ బత్కిజిని బాడ్డి ఆతాద్. 3 ఎందానిఙ్‌ ఇహిఙ మత్తు కబిస్ని కల్లు నన్ని, ఉత్‌పుత్‌ కిబిస్ని, దన్ని రంకు బూలాని పణిఙాణిఙ్, ఉణిజి సోస్తిలెకెండ్, విజు దేసెమ్‌కాణి లోకుర్‌ సోస్తార్. బూమి ముస్కు మన్ని రాజుర్‌ దన్ని వెట గూర్తార్. దన్నిఙ్‌ మహి నండొ లావ్‌ ఆతిమన్ని, ఒడొఃల్‌ది ఆసెఙ సర్ద కిబిస్ని పణిఙాణిఙ్‌ బూమి ముస్కు మన్ని సవుకారిఙు గొప్ప ఆస్తి మనికార్‌ ఆతార్.
4 నస్తివలె, యాలెకెండ్‌ మరి ఉండ్రి కంటం పరలోకమ్‌దాన్‌ వెహ్తిక వెహ. “నఙి ఇస్టమాతికిదెరా, మీరు దన్ని పాపమ్‌క లొఇ కూడ్ఃజి మన్‌ఏండ, దన్ని జబ్బుఙ్‌ ఇనికబా మిఙి అస్‌ఎండ, మీరు దన్ని బాణిఙ్‌ వెల్లి రదు. 5 అది కితి పాపమ్‌కు ఆగసమ్‌దు అందితిలెకెండ్‌ కొట్టు ఆతె మన్నె. అది కిత్తి తపుఙ్‌ విజు దేవుణు ఎత్తు కిత మనాన్. 6 అది సిత్తిమన్ని లెకెండ్‌నె దన్నిఙ్‌ సీదు. అది కిత్తి మన్ని పణిఙ రుండి వంతుఙ్‌ దన్నిఙ్‌ కిదు. అది కలప్తిమన్ని దన్ని గిన్నదాన్‌ ఉండెఙ్‌ రుండి వంతుఙ్‌ కలప్సి దన్నిఙ్‌ సీదు. 7 నాను రాణిలెకెండ్‌ బస్త మన్న. నాను రాండి బోదెలి ఆఎద్‌. నాను ఎసెఙ్‌బా దుకమ్‌దాన్‌ అడఃబాఏ”, ఇజి దన్ని మన్సుదు అది పొఙిజినాద్. అందెఙె దన్నిఙ్‌ అదినె ఎస్సొనొ పొఙిజి ఒడొఃల్‌ది ఆసెఙ సర్ద కిబిస్తెఙ్‌ కిత్తిమన్ని పణిఙ సమానం ఆతి నసొ దుకమ్‌ని హిమ్‌సెఙ్‌ దన్నిఙ్‌ మర్‌జి సీదు. 8 అందెఙె, ఉండ్రె రోజుదునె, జబ్బుఙ్, దుకం, కరు ఇని బాదెఙ్‌ దన్నిఙ్‌ వానె. దన్నిఙ్‌ తీర్పు తీరిసి సిక్స సీని ప్రబు ఆతి దేవుణు గొప్ప సత్తు మన్నికాన్, అందెఙె దన్నిఙ్‌ సిసుదాన్‌ సుర్న విసీర్నాన్.
9 అది సురె ఆని సిసుదాన్‌ వాని గోయ్‌ సుడ్ఃజి, దన్ని వెట గూర్తి మహికార్, దన్ని ఒడొఃల్‌ది ఆసెఙ సర్ద కిబిస్ని పణిఙ వందిఙ్‌ కూడిఃతికారాతి బూమి ముస్కు మన్ని రాజుర్‌ గుండె కొత్త్తె ఆజి దన్ని వందిఙ్‌ అడఃబానార్. 10 వారు, దన్నిఙ్‌ వాతి సిక్సదిఙ్‌ సుడ్ఃజి తియెలాజి దూరం నిల్సి మంజి, అడఃబాజి, “అబాయా, అబాయా, గొప్ప పెరి పట్నమాతి బబులోను, సత్తుమన్ని పట్నమా, ఉండ్రి గడిఃయూదునె నాసనం వాతాద్”, ఇజి వెహె ఆజి మంజినార్.
11 అయ పట్నం నాసనం ఆతిక సుడ్ఃజి, వరి వస్తుఙ్‌ కొణికార్‌ మరి ఎయెర్‌బా సిల్లెర్‌ ఇజి బూమి ముస్కు మన్ని బేరం కినికార్‌ దన్నిఙె సుడ్ఃజి గుండె కొత్త్తె ఆజి అడఃబానార్. 12 వారు పొర్తి మహి వస్తుఙ్‌ ఇహిఙ, బఙారం, వెండి, విలువాతి రంగు పణకుఙ్‌ని పూసెఙ్, విలువాతి నూలు పాతెఙ్, మరి నీలి రంగు కూడిఃతి ఎరాని పాతెఙ్, సిల్కు పాతెఙ్, విలువాతి నల రంగునన్ని ఎరాని పాతెఙ్, రకరకమ్‌ది గందం మరాతి ఒస్తుఙ్, ఏనుగు కొముకాణిఙ్‌ తయార్‌ కిత్తి రకరకమ్‌ది ఒస్తుఙ్, నండొ విలువ మన్ని మరెకాణి ఒస్తుఙ్, కంసు, ఇనుము, నునాఙ్‌ మన్ని పణకు సెక్కెఙ్, దాసిని మరాతి తోలు, వాసనం మన్ని కాయెఙ్, దూపం సుర్ని ఒస్తుఙ్, వాసనం మన్ని నూనె, కల్లు, 13 ఒలివ నూనె, మెత్తాని దూరు, గొదము, కోడ్డిఙ్, గొర్రెఙ్, గుర్రమ్‌కు, గుర్రమ్‌కు లాగ్జిని బండిఙ్, వెట్టిపణి కిని లోకురిఙ్‌బా వారు పొర్సి మహార్‌. ఏలుదాన్‌ ఇక్కెఙ్‌ కొణికార్‌ సిల్లెర్‌ ఇజి వారు అడఃబానార్. 14 “నీను కోరిత్తిమన్ని విలువాతి గొప్ప నెగ్గి వస్తుఙ్‌ విజు నీ బాణిఙ్‌ లాగె ఆతాద్. మరి ఎసెఙ్‌బా మర్‌జి దొహ్క్ఇలెకెండ్, నీ విలువాతి వస్తుఙ్‌ని ఆస్తి విజు సిల్లెండాతాద్‌ ఇజి సవ్‌కారిఙు దన్నిఙ్‌ వెహ్నర్. 15 అయ పట్నమ్‌దు సొన్సి వరి వస్తుఙ్‌ పొర్సి దన్ని బాణిఙ్‌ ఆస్తి గణస్తికార్‌ ఆతి బేరం కినికార్, దన్నిఙ్‌ వాతిమన్ని బాదెఙ్‌ సుడ్ఃజి తియెలాజి గుండె కొత్తె ఆజి అడఃబాజి యాలెకెండ్‌ వెహ్నర్.
16 “అబాయా, అబాయా, విలువాతి నూలు పాతెఙ్, నీలిరంగు కూడిఃతి మన్ని ఎరాని పాతెఙ్‌ని నలరంగు నన్ని విలువాతి ఎరాని పాతెఙ్‌ పొర్పాజి, మెర్సిని బఙారమ్‌ని విలువాతి రంగు పణకుఙ్‌ని పూసెఙ్‌ అయ పట్నమ్‌దు దొహ్‌క్సి మహాద్‌. 17 నిస్సొ గొప్ప పెరి ఆస్తి ఉండ్రి గడిఃయూదునె పాడాఃత సొహదా ఇజి ఓడెఃఙ నడిఃపిసిని విజు నెయ్కిర్, ఓడెఃఙ పయ్‌నం కినికార్, ఓడెఃఙ పణి కినికార్, సమ్‌దరమ్‌దు పణి కిజి బత్కినికార్‌ విజేరె దూరం నిల్సిమంజినార్. 18 అది సురె ఆజిని సిసుది గోయి సుడ్ఃజి, “యా గొప్ప పెరి పట్నమ్‌దిఙ్‌ సమానం ఆతి మరి ఉండ్రి పట్నం ఎంబెబా మనాదా”, ఇజి గొప్ప డేల్సి వెహ్నర్. 19 వారు వరి బురెకాఙ్‌ ముస్కు దుల్లి వాకె ఆజి గుండె కొత్తె ఆజి అడఃబాజి.
“అబాయ, అబాయ, సమ్‌దరం ముస్కు ఓడెఃఙ్‌ మనికార్‌ విజేరె బేరం కిజి ఆస్తి గణస్తి మన్ని యా గొప్ప పెరి పట్నమ్‌ది ఆస్తి ఉండ్రి గడిఃయాదునె నాసనం ఆత సొహాద్”, ఇజి డటం డేల్సి మంజినార్. 20 పరలోకమ్‌దు మన్నికిదెరా, అయ పట్నం నాసనం ఆతివందిఙ్‌ మీరు సర్ద ఆదు. దేవుణుదిఙ్‌ నమ్మిత్తికిదెరా, అపొస్తురు ఆతికిదెరా, దేవుణు ప్రవక్తరు ఆతికిదెరా మీరు సర్ద ఆదు, ఎందానిఙ్‌ ఇహిఙ అది ఎలాగ మిఙి తీర్పు సిత్త మనాదొ, అయాలెకెండ్‌నె దేవుణు అయ పట్నం ముస్కు తీర్పు తీరిస్త మనాన్.
21 నస్తివలె, సత్తుమన్ని ఒరెన్‌ దేవుణు దూత, ఉండ్రి గొప్ప పెరి జత్త పణుకు నన్ని ఉండ్రి పెరి పణుకు పేర్‌జి సమ్‌దరమ్‌దు విసీర్‌తాండ్రె, “మరి ఎసెఙ్‌బా తొర్‌ఏండాతిలెకెండ్‌ గొప్ప పెరి పట్నమాతి బబులోను గొప్ప పెరి టండెఙాణిఙ్‌ యాలెకెండ్‌ అడిఃగి అరె ఆనాద్‌లె. 22 టొయ్‌లెఙ్‌ పలక్ని జాటుఙ్, పాటెఙ్‌ పార్నివరి జాటుఙ్, పిరుడిః ఊక్ని జాటుఙ్, జోడుఃబాంక ఊక్ని జాటుఙ్‌ మరి ఎసెఙ్‌బా మీబాణిఙ్‌ వెన్‌పె ఆఉ. ఎమేణి రకమ్‌ది పణి కినికాన్‌ ఎయెన్‌బా, మరి ఎసెఙ్‌బా మీబాన్‌ తోర్‌ఏన్. జత్తపణుకుదు నూర్ని జాటు మరి ఎసెఙ్‌బా మీ లొఇహాన్‌ విన్పె ఆఏ 23 ఉండ్రి దీవ మరి ఎసెఙ్‌బా మీలొఇ జాయ్‌ సీజి మన్‌ఏద్. పెండ్లి దఙ్‌డః జాటు గాని పెండ్లి బోదెలి జాటు గాని మరి ఎసెఙ్‌బా మీలొఇ వెన్‌పె ఆఉ. నీ బేరం కినికార్, బూమి ముస్కు మన్ని గొప్ప పెరికార్‌ ఆత మహార్‌. విజు దేసెమ్‌కాణి లోకుర్‌ విజేరె నీ మాయ పణిఙాణిఙ్, మొసెం కిజి, తప్పు సరిదు నీను నడిఃపిస్తి. 24 మరి దేవుణు ప్రవక్తరిఙ్‌ సప్తివందిఙ్, దేవుణుదిఙ్‌ నమ్మితి వరిఙ్‌ సప్తి వందిఙ్, బూమి ముస్కు సప్పె ఆతి విజేరె వందిఙ్‌ బబులోను పట్నమ్‌దిఙ్‌ యా సిక్స వాతాద్‌”, ఇజి అయ దేవుణు దూత వెహ్తాన్‌.