11
పేతురు జర్‌గితికెఙ్‌ వెహ్సినాన్.
1 యూదురు ఆఇ లోకుర్‌బా దేవుణు - మాటెఙ్ ‌నమ్మితార్‌ ఇజి యూదయ దేసమ్‌దు మన్ని నమ్మిత్తికార్‌ని, అపొస్తురు వెహర్. 2-3 అందెఙె పేతురు ఎక్కు యెరూసలేమ్‌దు సొహివలె బానె మహి సునతి కిబె ఆతి యూదురు, వన్నివెట తర్కిస్తార్. “నీను సునతి కిఇ లోకుర్‌ వెట కూడిఃతి మహి, వరివెట ఉణిజి మహి”, ఇజి వన్ని ముస్కు తర్కిస్తార్.
4 అయావలె పేతురు, జర్గితికెఙ్‌ విజు మొదొహన్‌ అసి వరివెట వెహ్తాన్‌. 5 “నాను యోప పట్నమ్‌దు మహివలె ఒర్‌నెండ్ ‌పార్దనం కిజి మహిఙ్‌ ‌ఉండ్రి దర్సనం సుడ్ఃత. ఇనిక సుడ్ఃత‌ ఇహిఙ, ఆగాసం రే ఆజి నాల్గి సెంగుఙ అసిమహి పెరి దుపాటి ననిక ఉండ్రి బూమిదు డిఃపె ఆతిలెకెండ్‌‌ నా డగ్రు డిఃగ్‌జి వాతాద్. 6 అక్క నెగ్రెండ ‌సుడ్ఃతిఙ్‌ ‌దన్ని లొఇ నాల్గి కాల్కు మన్ని జంతుఙ్, అడిఃవి జంతుఙ్, బూమి ముస్కు ఊజి ‌బూలానికెఙ్, ఆగాసం ముస్కు ఎగ్రిని పొటిఙ్‌ నఙి తోరితె. 7 అయావలె, ‘పేతురు నిఙ్‌అ. సప్సి తిన్‌అ’, ఇజి ఉండ్రి మాట వెహ.
8 దన్నిఙ్ ‌నాను, ‘సిల్లె ప్రబు, సెఏద్ ఇజి ఇడ్తికెఙ్ ఇనికెఙ్‌బా నాను ఎసెఙ్‌బా తిన్‌ఏ’ ఇహ. 9 ఆగాసమ్‌దాన్‌ మాట మరి వాతాద్, ‘దేవుణు నెగ్గిక ఇజి వెహ్తికెఙ్‌ నీను ఏరిస్మ'. 10 ఈహు మూండ్రి సుట్కు వాతాద్. ఆక్కర్‌దిఙ్ ‌అక్కెఙ్‌ విజు ఆగసమ్‌దు మర్‌జి పెరె ఆతె. 11 యాక జర్గితి వెటనె కయ్సరియదాన్‌ కొర్నెలి పోక్తి ‌ముఎర్‌ లోకుర్ నఙి రెబాజి నాను మహి ఇల్లు డగ్రు వాతార్. 12 అయావలె దేవుణు ఆత్మ, ‘నీను ఇని అనుమానం సిల్లెండ వరివెట సొన్‌అ’ ఇహాన్‌. వీరు ఆరుగురు నమ్మిత్తికార్‌బా నావెట వాతార్. వాతారె మాపు కొర్నెలి ఇండ్రొ సొహప్‍.
13-14 కొర్నెలి ఇండ్రొ సొహిఙ్, ‌దేవుణు దూత వన్నివెట వెహ్తికెఙ్‌ విజు వెహ్తాన్‌. ‘నీను యోపాదు లోకాఙ్‌ పోక్సి పేతురు ఇజి కూకె ఆని సీమోనుఙ్‌ కూక్పిస్‌అ. వాండ్రు వానాండ్రె నీను, నీ కుటుమ్‌దికార్‌ విజేరె పాపం కిత్తి దన్ని సిక్సదాన్‌ ఎలాగ గెలిస్తెఙ్ ఆనాద్‌ ఇజి వెహ్ననాన్‌లె’ ఇజి వెహ్తికెఙ్‌ విజు కొర్నెలి మఙి వెహ్తాన్‌.
15 నాను వరివెట వర్గిదెఙ్‌ ‌మొదొల్‌స్తిఙ్, మా ముస్కు దేవుణు ఆత్మ తొలిత ఎలాగ వాతాదొ అయావజనె వరి ముస్కుబా వాతాద్. 16 అయావలె నఙి ప్రబు మాటెఙ్‌ ‌గుర్తు వాతాద్. ఇనిక ఇహిఙ, ‘యోహాను ఏరుదాన్ ‌బాప్తిసం సిత్తాన్‌. గాని మీరు దేవుణు ఆత్మదాన్‌ బాప్తిసం లాగె ఆనిదెర్‌లె’ ఇజి. 17 అహిఙ మాపు ప్రబు ఆతి యేసుక్రీస్తు ముస్కు నమకం ఇట్తి వలె దేవుణు మఙి సిత్తి ఇనాయమ్‌నె వరిఙ్‌బా సిత్తాన్.‌ దేవుణుదిఙ్‌ అడ్డు కిదెఙ్ నాను ఎపటిదికానా?”.
18 యాక వెహారె వారు మరి ఇని అడ్డుబా వెహ్‌ఏతార్. “నిజమ్‌నె, యూదురు ఆఇ వరిఙ్‌బా వరి పాపమ్‌కు డిఃసిసీజి దేవుణుదిఙ్‌ లొఙిజి ఎలాకాలం బత్కిదెఙ్‌ దేవుణు సరి సీజినాన్”, ఇజి వెహ్సి వారు దేవుణుదిఙ్‌ ‌స్తుతి కిత్తార్‌.
అంతియోకయాదు నమ్మితి వరిఙ్‌ క్రీస్తు లోకు ఇజి పేరు వాతాద్.
19 స్తెపానుఙ్‌ సప్తివెనుక యేసుప్రబు ముస్కు నమ్మితి వరిఙ్‌ లావు మాలెఙ్ ‌వాతిఙ్ ‌వారు సెద్రిత సొహార్. సెద్రితికార్ ‌సెగొండార్‌ పెనికె, కుప్ర, అంతియొకియ ఇని దేసమ్‌దాక సొహరె యూదురిఙ్ ‌ఉండ్రెనె దేవుణు మాటెఙ్‌ ‌వెహ్తార్‌. 20 గాని వరి లొఇ సెగొండార్‌ కుప్రదికార్, కురేనియదికార్‌ మహార్‌. వారు సొన్సి అంతియోకయాదు మన్ని గ్రీకు బాస వర్గిని వరిఙ్‌బా యేసు ప్రబు వందిఙ్‌ సువార్త వెహ్తార్‌. 21 ప్రబు సత్తు వరివెట మహాద్‌. అందెఙె మంద లోకు దేవుణు మాట నమ్మిత్తారె ప్రబు ముస్కు నమకం ఇట్తార్. 22 యెరూసలేమ్‌దు మన్ని సఙమ్‌దికార్‌ యాక వెహారె బర్నబెఙ్‌ అంతియోకయాదు పోక్తార్. 23 బర్నబ వాతండ్రె దేవుణు దయ వరి ముస్కు వా‍తా‍ద్ ఇజి సుడ్ఃతాండ్రె‌ సర్ద ఆతాన్. దేవుణు ముస్కు ఉండ్రె మన్సుదాన్‌ నమ్మిదు ఇజి వాండ్రు వరిఙ్‌ దయ్‌రం వెహ్తాన్‌. 24 బర్నబ దేవుణు ఆత్మ సత్తుదాన్, నమకమ్‌దాన్ నిండ్రితికాన్, నెగ్గికాన్. వాండ్రు దేవుణు మాటెఙ్‌ బోదిస్తిఙ్‌ మంద లోకుర్‌ యేసుప్రబు ముస్కు నమకం ఇట్తార్.
25 వెనుక బర్నబ సవులుఙ్‌ ‌రెబాజి తార్సు పట్నం సొహాన్‌. 26 సవులుఙ్‌ రెబాజి దొహ్‌క్తిఙ్ ‌వన్నిఙ్ ‌అంతియోకయాదు తతాన్. వారు రిఎర్‌ ఉండ్రి ఏండు బానె మహి సఙమ్‌దికార్‌ వెట కూడిఃతారె మంద లోకాఙ్‌ దేవుణు మాటెఙ్‌ బోదిస్తార్. అంతియోకయాదునె, న‍మ్మితి వరిఙ్‌ క్రీస్తు లోకు ఇజి పేరు తొలిత ఇడెః ఆత మహాద్‌. 27 యా కాలమ్‌దు ప్రవక్తరు సెగొండార్‌ యెరూసలేమ్‌దాన్ ‌అంతియోకయదు వాతార్. 28 వరి లొఇ అగబ ఇనికాన్‌ ఒరెన్ ‌దేవుణు ఆత్మదాన్‌ నిండ్రితాండ్రె రోమరాజు ఏలుబడిః కిని దేసమ్‌కాఙ్‌ విజు ఉండ్రి పెరి కరు వానాద్‌లె ఇజి వెహ్తాన్‌. (క్లవుదియ ఇని రాజు ఏలుబడిః కిత్తి కాలమ్‌దు యా కరు వాతాద్‌) 29 అయావలె నమ్మితికార్ విజేరె యూదయదు బత్కిని నమ్మిని వరిఙ్ ‌సాయం పోక్తెఙ్‌ ఒడిఃబితార్. మాపు ఎసొ సీనాపొ నసొ సీనాప్‌ ఇజి వారు ఒడిఃబితార్. 30 వరి సాయమ్‌కు వారు బర్నబని, సవులు వెట ‌పెద్దెలుఙబాన్‌ పోక్తార్.