15
అపొస్తురు, పెద్దెలుఙు ఆలోసనం కిదెఙ్ యెరూసలేమ్‌దు కూడ్ఃజి వాతార్‌
1 సెగొండార్‌ యూదయ దేసెమ్‌దికార్ ‌అంతియొకయాదు వాతార్. వారు అబ్బె మన్ని లోకాఙ్‌ ‌ఈహు నెస్పిస్తెఙ్‌ మొదొల్‌స్తార్. ఇనిక ఇహిఙ మోసె సిత్తి రూలు వజ సునతి కిబె ఆఏండ మహిఙ మీరు సిక్సదాన్‌ గెలిస్తెఙ్ అట్ఇదెర్ ‌ఇజి నెస్‌పిస్తార్. 2 పవులుని బర్నబ యా సఙతి వందిఙ్‌ కూడిఃతారె యూదయ దేసెమ్‌ది వరివెట నండొ వర్గిజి ఆహె తర్కిస్తార్. అందెఙె యా మాటెఙ వందిఙ్‌ పవులు, బర్నబ, వరివెట అంతియొకయ దేసమ్‌దు మన్ని మరి సెగొండార్‌ ఎక్కు యెరూసలేమ్‌దు సొన్సి అబ్బె మన్ని అపొస్తురుఙ, పెద్దెల్‌ఙ డగ్రు సొండ్రెఙ్‌ వలె ఇజి తీర్మానం ఆతార్. 3 ఆహె అయ సఙమ్‌ది లోకుర్‌ వరిఙ్ ‌పోక్తార్. వారు పినెకె, సమరియ ఇని దేసమ్‌క సరి సొహరె బానె మహి వ‍రివెట యూదురు ఆఇకార్‌ దేవుణు దరోట్ మహ్త వాతారె దేవుణుదిఙ్‌ నమ్మిజినార్ ‌ఇజి విజు వెహ్తరె సొహార్. అబ్బె మహి నమ్మితికార్ ‌యాక వెహారె గొప్ప సర్ద ఆతార్. 4 వారు యెరూసలేమ్‌దు వాతివలె ‌సఙమ్‌దికార్, పెద్దెలుఙు, అపొస్తురు విజేరె వరిఙ్ గవ్‌రం సీజి బసె కిత్తార్‌. దేవుణు వరివెట కిత్తి పణిఙ వందిఙ్‌ విజు వారు వెహ్తార్‌.
5 గాని బాన్‌ పరిసయ్‌రు ఇని జటుదు మహి నమ్మితికార్ ‌సెగొండార్‌ నిఙ్‌జి వెహ్తార్‌, “నమ్మిత్తి వరి లొఇ యూదురు ఆఇ లోకుర్‌ సునతి కిబె ఆదెఙ్‌ వలె. మోసె సిత్తి రూలుదు మన్ని ఆడ్రెఙ్‌ విజు వారు ఒప్పుకొడ్ఃజి ఆహె కిదెఙ్‌వలె ఇజి మాటు వరిఙ్‌ వెహ్తెఙ్‌వలె”, ఇజి వెహ్తార్‌.
6 అయావలె అపొస్తురు, పెద్దెలుఙు యా సఙతి వందిఙ్‌ ఆలోసనం కిదెఙ్ ‌కూడ్ఃజి వాతార్. 7 నండొ తర్కిసి వెనుక పేతురు నిఙితండ్రె వరివెట ఈహు వెహ్తాన్‌. “తంబెరిఙాండె, సెగం కాలమ్‌కాఙ్ ‌ముందాల్నె* యూదురు ఆఇ లోకాఙ్‌ సువార్త వెహ్తెఙ్‌ మీ నడిఃమిహానె దేవుణు నఙి ఏర్‌పాటు కిత్తాన్‌‌ ఇజి మీరు నెసినిదెర్. ఎందనిఙ్‌ ‌ఇహిఙ వారుబా దేవుణు మాట వెంజి దేవుణుదిఙ్‌ ‌నమ్మిదెఙ్. 8 లోకు ఒడిఃబినికెఙ్ విజు నెసిని దేవుణు, దేవుణుదిఙ్‌ నమ్మితి యూదురు ఆఇ లోకా‍ఙ్‌బా వ‍న్నిబాన్ కూడుఃప్నాన్ ఇజి తోరిస్తాన్. ఎలాగ తోరిస్తాన్‌ ‌ఇహిఙ మఙి సిత్తివజనె యూదురు ఆఇ లోకాఙ్‌బా దేవుణు వన్ని ఆత్మ సిత్తాన్‌. 9 యూదురు ఆతి మఙిని ఆఇ లోకుర్‌ ఆతి వరిఙ్‌ ఇని తేడ సిల్లెండ దేవుణు ఉండ్రె వజనె కిత్తాన్‌. ఎలాగ ‌ఇహిఙ వారు న‍మ్మితిఙ్ వరి మన్సుదు మన్ని పాపమ్‌కు విజు లాగితండ్రె సుబరం కిత్తాన్‌. 10 అహిఙ, మాపు గాని, మా అనిగొగొర్‌ గాని పిండిదెఙ్‌ అట్‌ఇ బరుదిఙ్ ఎందనిఙ్‌ యా నమ్మితి వరి ముస్కు మొప్సినిదెర్‌? ఆహె మీరు కిత్తిఙ మీరు దేవుణుదిఙ్‌ కోపం రేప్సినిదెర్. 11 గాని ప్రబు ఆతి యేసు దయాదర్‌మమ్‌దానె మాటు గెలిస్త‍మనాట్‌ ఇజి మాటు నమ్మిజినాట్. అయావజనె వారుబా గెలస్త మ‍నా‍ర్”, ఇహాన్‌.
12 ఆఇ జాతి లోకుర్‌ నడిఃమి దేవుణు వరివెట కిత్తి గొప్ప బమ్మాతి పణిఙ వందిఙ్ గొప్ప బమ్మాతి గుర్తుఙ వందిఙ్ పవులు, బర్నబ వెహ్తిఙ్, అబ్బె మహి లోకుర్‌ విజేరె జమ్‌న అలెతారె వెహర్. 13 వారు వెహ్తి వీస్తి వెనుక యాకోబు ఈహు వెహ్తాన్‌. “తంబెరిఙాండె, నా మాట నెగ్రెండ వెండ్రు. 14 ఆఇ జాతి లోకుర్‌ వెట దేవుణు ముందాల్నె దయ తోరిస్తాన్. అక్క ఎలాగ ఇహిఙ వరి బాణిఙ్‌ ‌ఉండ్రి జటు వన్ని సొంత లోకు వజ ఏర్‌పాటు కిదెఙ్ ‌దేవుణు వరిఙ్ ‌దయ తోరిస్తాన్. అక్క విజు పేతురు యెలె వెహ్త మనాన్. 15 ప్రవక్తరు ముందాల్నె వెహ్తికెఙ్‌ యాక‍దె. ఇని తేడ సిల్లెద్‌. వారు ముందాల్నె వెహ్తి మాట ఇనిక ఇహిఙ.
16 “దిన్ని వెనుక నాను మర్‌జి వాజి దావీదురాజుది అర్తి సొహి ఇల్లు తొహ్న. లాగ్జి విసీర్‌జి దన్నిఙ్‌ నాను మర్‌జి తొహ్సి దన్నిఙ్ ‌నాను ముందాల్ ‌మహిలెకెండ్‌ కిన. 17-18 అయావలె ఆఇ జాతి లోకుర్ విజేరె నఙి రెబానార్‌లె. ఆఇ జాతి లోకుర్‌ బాణిఙ్‌ నా పేరు అస్తెఙ్‌ నాను ఏర్‌పాటు కిత్తికార్‌ విజేరె నఙి రెబానార్‌లె ఇజి దేవుణునె వెహ్సినాన్”, “యాక నండొ కాలమ్‌కాఙ్ ‌ముందాల్నె దేవుణు వెహ్త మనాన్”.
19 యాకోబు మరి వెహ్తాన్‌, “నా మన్సుదు ఇనిక ఇహిఙ, దేవుణు దరోట్‌ మహ్తి వాతి ఆఇ జాతి లోకురిఙ్ మాటు మాలెఙ్ కినిక ఆఏద్‌. 20 మాటు వరిఙ్ ‌ఉండ్రి ఉత్రం రాసి పోక్తెఙ్. అబ్బె ఇనిక రాస్తెఙ్‌ ఇహిఙ, బొమ్మెఙ ‌పూజ సిత్తి కండ తినిక ఆఏద్‌. అక్క సెఇక. సాని బూలానిక ఆఏద్‌. గొత్తిక పిడిఃక్సి సప్తిక తినిక ఆఏద్‌. నల తినిక ఆఏద్‌. యాక విజు డిఃసిసీదెఙ్. అక్కెఙె. మరి ఇనిక సిల్లెద్‍. 21 ఎందనిఙ్ ఇహిఙ యాక విజు రాస్తిమని మోసె సిత్తి రూలుఙ్‌ ప్రతి విస్రాంతి దినమ్‌దు, నండొ కాలమ్‌కాణిఙ్‌† ‌యూదురు మీటిఙ్‌ కిని ఇల్కాఙ్‌ సదివిజి మంజినాద్. మోసె వెహ్తి మాటెఙ్‌ విజు పట్నమ్‌దు బోదిసి మంజినాద్, అందెఙె వన్కాఙ్‌ విజు వారు లోబ‍డ్ఃదెఙ్”, ఇజి వెహ్తాన్‌.
అపొస్తురు ఉండ్రి ఉత్రం రాస్త పోక్తార్‌
22 అయావలె అపొస్తురు, పెద్దెలుఙు, సఙమ్‌దికార్‌ విజేరె కూడిఃతారె నమ్మిత్తి వరిలొఇహాన్ సెగొండారిఙ్‌ ఏర్‌పాటు కిజి పవులుని బర్నబవెట అంతియొకయాదు పోక్తెఙ్ ‌ఇజి తెగిస్తార్. వారు బర్సబ ఇని మరి ఉండ్రి పేరు మన్ని యూద వన్నిఙ్, సీలెఙ్‌ ఏర్‌పాటు కిత్తార్‌. యూదని, సీల రిఎర్. అయ సఙమ్‌దు ముకెలమతికార్.
23 వరివెట సఙమ్‌దికార్‌ ఉండ్రి ఉత్రం రాస్త పోక్తార్. అబ్బె ఇనిక రాస్త మనాద్‌ ఇహిఙ, ‘మీ దాద్‌సీర్‌ ఆతి అపొస్తురు, పెద్దెలుఙు, అంతియొకయాదు, సిరియాదు, కిలికియాదు మన్ని దేవుణుదిఙ్‌ ‌నమ్మిత్తి యూదురు ఆఇ జాతిఙ విజేరిఙ్‌ వందనమ్‌కు పోక్సినార్. 24 సెగొండార్‌ మా డగ్రుహాన్ ‌సొహరె వరి బోదదాన్ ‌మఙి మాలెఙ్ కిత్తార్‌, మీ మన్సుఙ విజు బాద కిత్తార్‌ ఇజి మాపు నెస్తాప్. గాని వరిఙ్ ‌మాపు పోక్‌ఏతాప్, ఇని అతికారంబా సిఏతాప్. 25-26 అందెఙె, మా యేసు ప్రబు వందిఙ్‌ పాణం సావుదిఙ్‌ ఒప‍జెప్తి మా ప్రియమాతి బర్నబ, పవులు ఇని వరివెట మా డగ్రుహాన్‌ సెగొండారిఙ్‌ ‌మీ బాన్‌ పోక్నాప్ ‌ఇజి మాపు ఉండ్రె మన్సు ఆత మనాప్. 27 అందెఙె మాపు యూద, సీల ఇని రిఎరిఙ్‌ ‌పోక్సినాప్. వారు వాజి మాపు రాస్తి మాటనె వెహ్నార్లె. 28-29 మిఙి అవ్‌సరం ఆతి ఆడ్రెఙ్‌ ‌ఇనికెఙ్‌ ఇహిఙ, దెయమ్‌కాఙ్‌ పూజ కిత్తికెఙ్‌ తిన్మాట్. నల తిన్మాట్. గొత్తిక పిడిఃక్సి సప్తివనకాఙ్‌ తిన్మాట్. సాని బూలాదెఙ్‌ ఆఏద్‌. యా పణిఙ్ ‌కిఏండ మీరు దూరం మహిఙ మిఙినె నెగెద్. మిఙి అవ్‌సరం ఆతి యా ఆడ్రెఙ్‌ ‌ఆఏండ మరి నండొ ఆడ్రెఙ్‌ ‌వెహ్సి మీ ముస్కు బరు ఇడ్నిక ఆఏద్‌ ఇజి దేవుణు ఆత్మని, మాపు ఉండ్రె మన్సు ఆజినాప్. మిఙి మా వందనమ్‌కు.
30 అయావలె సఙమ్‌దికార్‌ సెల్వ సిత్తిఙ్ ‌వారు సోత్తారె డిఃగు అంతియొకయాదు వాతార్. బానె నమ్మితి వరిఙ్ ‌విజెరిఙ్‌ కూడుఃప్తారె ఉత్రం సితార్. 31 వారు అయ ఉత్రం సద్‌వితారె డటం సర్ద ఆతార్. ఎందనిఙ్‌ ఇహిఙ అయ ఉత్రం వరిఙ్ ‌దయ్‌రం కిత్తార్‌. 32 యూద, సీల రిఎర్‌ దేవుణు మాటెఙ్‌ వెహ్నికార్. అందెఙె వారు దేవుణు మాటెఙ్‌ నండొ వెహ్సి అబ్బె మహి దాద్సిరిఙ్ ‌తంబెర్‌సిరిఙ్ ‌దయ్‌రం వెహ్సి ఇడ్తార్‍. అక్క వెంజి వరి మన్సుదు బలం ఆతార్. 33-34 వారు అబ్బె సెగం రోస్కు గడఃప్తార్‌. వెనుక, బానె మహి నమ్మితికార్‌ వరిఙ్‌ యెరూసలేమ్‌దు వరిఙ్‌ పోక్తి వ‍రిబాన్ మర్‌జి పోక్తార్. “దేవుణు సమదనం మీబాన్ మనీద్”, ఇహారె పోక్తార్. 35 గాని పవులుని బర్నబ అంతియొకయాదు మహారె మరి నండొ లోకుర్‌ వెట దేవుణు మాటెఙ్‌ ‌బోదిసి సువార్త వెహ్సి మహార్‌.
మార్కు వందిఙ్ ‌పవులుని బర్నబ గొడఃబ ఆతార్‌
36 సెగం రోస్కు ఆతి వెనుక పవులు బర్నబెఙ్, “ఏలు సొనాటె మాటు దేవుణు మాట వెహ్తి విజు పట్నమ్‌కాఙ్‌ మన్ని తంబెరిఙు విజేరె ఎలాగ ‌మనారొ ఇజి సూణ సొనాట్ ‌ఇజి వెహ్తాన్‌. 37 అయావలె మార్కు ఇజి ఆఇ పేరు మన్ని యోహానుఙ్‌ ‌వరివెట కూక్సి ఒతెఙ్‌ బర్నబ ఇస్టం ఆతాన్. 38 గాని మార్కుఙ్‌ వరివెట ఒతెఙ్‌ ‌ఆఏద్‌‌ ఇజి పవులు వెహ్తాన్‌. ఎందనిఙ్‌ ఇహిఙ మార్కు ముందాల వరివెట పణిదిఙ్‌ ‌సొహిఙ్ ‌పూర్తి టయం మన్‌ఏండ పంపులియదు వరిఙ్ ‌డిఃస్త సొహాన్‌.
39 మార్కు వందిఙ్ ‌పవులుని బర్నబ నండొ గొడఃబ ఆతారె రియాఙ సొహార్. బర్నబ మార్కుఙ్ ‌వెట ఒతండ్రె ఓడః ఎక్సి కూప్ర ఇని ద్వీపుదు సొహార్. 40 గాని పవులు సీలెఙ్‌ కూక్సి ఒతాన్. బాన్‌ మహి తంబెరిఙు వారు రిఎరిఙ్‌ ‌దేవుణు దయాదర్‌మమ్‌దిఙ్ ఒపజెప్తారె వరిఙ్ పోక్తార్. 41 వారు సోత్తారె సిరియ కిలికియ పట్నమ్‌కాఙ్ మన్ని సఙమ్‌కాఙ్ సొహార్‌. బానె ‌దేవుణు ముస్కు న‍మ‍కం ఇడ్తివ‍రి నమకం సత్తు కిబిస్తార్.
* 15:7 యూదురు ఆఇవరివెట సొన్సి సువార్త వెహ్తెఙ్‌ దేవుణు పేతురువెట వెహ్తి క‍తవందిఙ్ అపొస్తురు కిత్తి పణిఙ్ 10:1-1; 1:18. దు సద్‌విదు. † 15:21 నండొ కాలం ఇహిఙ, రమరమి 200 పంటెఙాణిఙ్ 300 పంటెఙ్ దాక.