16
పవులుని సీల వెట తిమోతి కూడ్ఃజినాన్‌
1 పవులు, సీల వెట దెర్‌బ, లుస్‌త్ర ఇని పట్నమ్‌కాణ్ ‌వాతాన్. అబ్బె తిమోతి ఇనికాన్‌ ఒరెన్ ‌యేసుప్రబుఙ్‌ నమ్మిత్తికాన్ మహాన్‌. వన్ని అయ్‌సిబా నమకం ఇట్తా మహాద్‌. అది యూద జాతిదికాద్. వన్ని బుబ్బ ఆఇ జాతిదికాన్. వాండ్రు గ్రీసు దేసెమ్‌దికాన్. 2 తిమోతి వందిఙ్‌ లుస్‌త్రదు, ఇకొనియాదు నమ్మితికార్ వాండ్రు గొప్ప పేరు మన్నికాన్, ఇజి పొగ్‌డిఃతార్.
3 తిమోతిఙ్‌ వన్నివెట ఒతెఙ్‌ ఇజి పవులు ఆస ఆతండ్రె వన్నిఙ్‌ సునతి కిబిస్తాన్. ఎందనిఙ్‌ ‌ఇహిఙ ‌వన్ని బుబ్బ ఆఇ జాతిదికాన్‌ ఇజి అబ్బె మహి యూదురు విజేరె నెస్త మహార్‌. 4 వారు పట్నమ్‌కాణిఙ్‌ సొన్సి మహిఙ్, యేసుప్రబుఙ్‌ ‌నమ్మితికార్ ఎలాగ నడిఃదెఙ్‌ ‌ఇజి యెరూసలేమ్‌దు మన్ని అపొస్తురు, పెద్దెలుఙు ఏర్‌పాటు కిత్తి ఆడ్రెఙ్‌ బోదిస్తారె అక్కెఙ్‌ లొఙిదెఙ్ ‌ఇజి వెహ్తార్‌. 5 ఆహె సఙమ్‌దు మన్నివరి నమకం లావు పిరితాద్. వరి లెక్క రోజు రోజు లావు ఆజి మహాద్‌.
పవులు మసిదోనియ దేసెమ్‌ది వన్నిఙ్ దర్సనమ్‌దు సుడ్ఃజినాన్‌
6 ఆసియ ప్రాంతమ్‌దు దేవుణు మాటెఙ్‌ ‌వెహ్నిక ఆఏద్‌ ‌ఇజి దేవుణు ఆత్మ వరిఙ్‌ అడ్డు కిత్తిఙ్‌ ‌వారు ప్రుగియ, గలతీయ దేసమ్‌కాణిఙ్ సొహార్. 7 అయావలె ముసియ బెతనియ డగ్రు వాతారె బెతనియ సొండ్రెఙ్ ‌ఇజి సుడ్ఃతార్. గాని బాన్‌ సొండ్రెఙ్‌ యేసుప్రబు ఆత్మ వరిఙ్‌ సరి సిఏతాన్.
8 అందెఙె వారు ముసియ ప్రాంతం డాట్తారె డిఃగు సమ్‌దరం డగ్రు మ‍ని త్రోయ ఇని పట్నమ్‌దు‌ సొహార్. 9 అయ పొదొయ్‌ పవులు, బాన్‌ మహిఙ్, ఉండ్రి దర్సనం సుడ్ఃతాన్. అక్క ఇనిక ఇహిఙ మసిదోనియ దేసెమ్‌దికాన్‌ ఒరెన్ ‌నిల్సి, “నీను మసిదోనియాదు వాజి మఙి సాయం కిఅ”, ఇజి బతిమాలితి వజ దర్సనం సుడ్ఃతాన్. 10 పవులు ‌అయా దర్సనం వాతిఙ్, మాపు వెటనె మసిదోనియ సొండ్రెఙ్‌ తయార్ ‌ఆతాప్. ఎందనిఙ్‌ ఇహిఙ, మసిదోనియాది వరిఙ్‌ దేవుణు సువార్త వెహ్ని వందిఙ్ ‌దేవుణు మఙి కూక్త మనాన్‌ ‌ఇజి మాపు నెస్తాప్.
లుదియ యేసుప్రబుఙ్‌ నమ్మిజినాద్
11 మాపు త్రోయ పట్నమ్‌దాన్‌ ‌ఓడః ఎక్తాపె తినాఙ్‌ ‌సమొత్ర ఇని ద్వీపుదు సొహప్‍. మహ్స నాండిఙ్‌ ‌నెయపోలి ఇని పట్నమ్‌దు అందితాప్. 12 అబ్బెణిఙ్ ‌పిలిప్పి ఇని పట్నం వాతాప్. మసిదోనియ దేసమ్‌దు పిలిప్పి పట్నం ఉండ్రి ముకెలమాతి పట్నం. అక్క నండొండార్ ‌రోమాదికార్‌ బత్కిజి మహి పట్నం. మాపు సెగం రోస్కు ఆ పట్నమ్‌దు మహప్.
13 విస్రాంతి దినమ్‌దు మాపు పట్నం వెల్లి వాతాపె గడ్డ ఒడ్డు దరోట్ ‌యూదురు పార్దనం కిని బాడ్డి మనాద్‌సు ఇజి వాతాప్. వాతిఙ్, బాన్‌ బస్తాపె కూడ్ఃజి వాతి మహి అయ్‌లి కొడొఃక్‌వెట వర్గిదెఙ్‌ మొదొల్‌స్తాప్. 14 అయావలె లుదియ ఇని ఉండ్రి అయ్‌లి కొడొః వెంజి మహాద్‌. అది తుయతయ్‌ర పట్నమ్‌దికాద్.‌ అది లావు దరది ఊద రంగుది పాతెఙ్‌ పొర్నికాద్. ‌అది దేవుణుదిఙ్‌ ‌పార్దనం కినికాద్. దేవుణు మాటెఙ్‌ ‌అర్దం కిదెఙ్ ‌దేవుణు బుద్ది సిత్తిఙ్ అది పవులు వెహ్తి మాటెఙ్‌ మన్సుదు ఇడ్ఃతాదె అయావజనె నడిఃతాద్. 15 అది, దన్ని ఇండ్రొణికార్, విజేరె బాప్తిసం లాగె ఆతార్. వెనుక అది, “నాను దేవుణుదిఙ్‌ పూర్తి నమ్మిజిన ఇజి మీరు ఒప్పుకొటిఙ నా ఇండ్రొ వాజి మండ్రు”, ఇజి మఙి బతిమాలితాద్.
పవులుఙ్‌ సీలెఙ్‌ జెలిలొఇ ఇడ్తార్‌
16 ఒర్నెండు మాపు పార్దనం కిని బాడ్డిదు సొన్సి మహిఙ్‌ ఉండ్రి వెట్టిపణి కిని ఇజిరి అయ్‌లి మా ఎద్రు వాతాద్. దన్నిఙ్‌ పుతొన్* ఇని దెయం అస్త మహాద్‌. అది జాతకం వెహ్సి దన్ని ఎజుమానురిఙ్ నండొ డబ్బు గణపిస్తాద్. 17 అది పవులుని ‌మఙి వెనుక వాజి డటం గగోల్‌ ఆజి వెహ్తాద్‌, “యా లోకుర్, ‌విజెరిఙ్‌ ఇంక పెరి దేవుణుదిఙ్‌ ‌సేవ కినికార్. దేవుణు ఎలాగ మిఙి గెల్పిస్నాన్లె ‌ఇజి వీరు వెహ్నార్లె” ఇహాద్‌. 18 నండొ రోస్కు అది ఆహె కిజి మహిఙ్, పవులు మన్సుదు గొప్ప బాద ఆతండ్రె అయ దెయమ్‌దిఙ్‌ “నీను యా ఇజిరి దన్నిఙ్ ‌డిఃసి సొన్‌అ ఇజి యేసుక్రీస్తు అతికారమ్‌దాన్‌ ‌వెహసిన”, ఇజి వెహ్తాన్‌. వెటనె అయ దెయం అయ్‌లిదిఙ్ ‌డిఃస్త సొహాద్.
19 గాని దన్ని ఎజుమానిరు వరిఙ్ ‌వాని డబ్బు విజు సొహె ఇజి సుడ్ఃతారె పవులు ‌సీలెఙ్ ‌పట్నం నడిఃమి, అతికారిఙ డగ్రు ఈడిఃసి తతార్. 20-21 కోర్టు నడిఃపిసిని వరిబాన్‌ తత్తారె, “వీరు యూదురు. వీరు బోదిసిని అలవాటుఙ్ ‌మఙి పడ్ఃఇకెఙ్. మాటు రోమాదికాట్. మాటు అక్కెఙ్‌ ‌ఒపుకొణిక ఆఏద్‌, అయావజనె నడిఃనిక ఆఏద్‌. మా పట్నమ్‌దు వీరు గొప్ప కలిబిలి కిజినార్”, ఇజి వెహ్తార్‌.
22 అయావలె బాన్‌ కూడిఃతి మహి లోకుర్ విజేరె పవులుఙ్‌ని, సీలెఙ్‌ ఎద్రు వాతారె నింద మొప్తారె గగొల్‌ ఆతార్. వరి సొక్కెఙ్ ‌లాగ్‌జి వరిఙ్ ‌డెఃయ్దు ఇజి కోర్టు నడిఃపిసినికార్‌ ఆడ్ర‌ సితార్. 23 వారు లావు దెబ్బెఙ్‌ డెఃయ్తారె పవులు ‌సీలెఙ్‌ జెలి లొఇ ఇడ్తార్‌. “వరిఙ్ జాగర్త సుడ్ఃదు”, ఇజి జేలి ఎజుమానిఙ్‌ ఆడ్ర ‌సిత్తార్. 24 అయ ఆడ్ర ‌వాతిఙ్ ‌జెలి ఎజుమాని వరిఙ్ ‌జేలిదు లొఇ మన్ని గదిదు వరి కాల్కాఙ్‌ డుకేఙ లొఇ తొహ్తాండ్రె ఇట్తాన్. 25 రమారమి మదరెయ్‌తు పవులుని సీల దేవుణుదిఙ్‌ పార్దనం కిజి పాటెఙ్‌ పార్జి మహార్‌. వీరు పార్‌జి మహిఙ్‌ జెలిదు తొహె ఆతి మహికార్ విజేరె వెంజి మహార్‌. 26 అయావలె వెటనె బూమి విజు డటం కద్లితాదె అయ జేలి పునాదిఙ్‌ విజు కద్లితె. వెటనె సేహ్లెఙ్‌ విజు రే ఆతె. జెలిదు మహివరి విజెరి కట్కు ఊడిఃతె. 27 అయ జేలి ఎజుమాని తెలి ఆతండ్రె జెలిది సేహ్లెఙ్‌ విజు రే ఆతిమనిక సుడ్ఃతాన్. సుడ్ఃతండ్రె జెలిదు మహికార్‌ ‌ఉహ్‌క్త సొహార్‌ ఇజి ఒడిఃబిజి కుర్ద లాగితండ్రె వన్నిఙ్‌ వాండ్రె గుత్తె ఆజి సాదెఙ్ ‌తయార్ ఆతాన్. 28 అయావలె పవులు, “నీను ఇని కూనిబా కిబె ఆమ. మాప్‌ విజెపె ఇబ్బెనె మనాప్”, ‌ఇజి డటం గగోల్‌ ఆజి వెహ్తాన్‌.
29 అయ జేలి ఎజుమాని, దీవ తగ్‌అ ఇజి వెహ్సి లొఇ ఉహ్‌క్సి వాతాండ్రె వణక్సి పవులు సీలారి పాదమ్‌కాఙ్‌ డగ్రు అర్తాన్. 30 వాండ్రు పవులుఙ్‌ని సీలెఙ్‌ ‌వెల్లి తతాండ్రె వెన్‌బాతాన్, “బాబురాండె, నాను తప్రె ఆదెఙ్‌ ‌ఇహిఙ ఏలు ఇనిక కిదెఙ్‌?”.
31 “యేసుప్రబు ముస్కు నమకం ఇట్తిఙ, అయావలె నీను నీ ఇండ్రొణికార్‌ ‌విజిదెరె తప్రె ఆనిదెర్”, ‌ఇజి పవులు సీల వెహ్తార్‌. 32 పవులుని సీల వన్నిఙ్, వన్ని ఇండ్రొణి వరిఙ్‌ యేసుప్రబు వందిఙ్ సువార్త వెహ్తార్‌. 33 ఆ పొదొయ్‌ ‌అయా గడిఃయాదునె వాండ్రు పవులుని సీలెఙ్‌ ‌ఒతాండ్రె వరి దెబ్బెఙ్ నొహ్తాన్. వెటనె వాండ్రు, వన్ని ఇండ్రొణికార్‌ విజేరె బాప్తిసం లాగె ఆతార్. 34 వాండ్రు పవులుఙ్‌ని సీలెఙ్‌ వన్ని ఇండ్రొ కూక్సి తసి బోజనం సిత్తాన్‌. దేవుణు ముస్కు నమకం ఇట్తి వందిఙ్ వాండ్రు వన్ని ఇండ్రొణికార్‌ విజేరె నండొ సర్ద ఆతార్.
35 పెందల కోర్టు నడిఃపిసినికార్, “అయ లోకాఙ్‌ డిఃస్తు”, ఇజి ఆడ్ర ‌సిత్తారె జమాన్‌ఙ ‍జెలి ఎజుమానిబాన్‌ ‌పోక్తార్. 36 జేలి ఎజుమాని అయ మాటెఙ్‌ పవులు ‌వెహ్తాన్‌. “మిఙి డిఃస్తు ఇజి కోర్టు నడిఃపిసినికార్‌ ఆడ్ర ‌పోక్త మనార్. మీరు ఏలు జమ్‌న సొండ్రు”, ఇజి వెహ్తాన్‌.
37 గాని పవులు, “మాపు వర్గిదెఙ్‌ ‌అవకాసం సిఏండ వారు తీర్‌పు కిజి విజేరె ముందాల డెఃయ్తార్. మాపు రోమాదిఙ్ అక్కు మ‍నికాప్‌ ఇహిఙ్‌బా మఙి జెలిదు ఇట్తార్. ఏలు మఙి ఎయెర్‌బా నెస్‌ఏండ పోక్తెఙ్‌ సుడ్ఃజినార్. మాపు ఒప్‌ఏప్. వారె వాజి మఙి వెల్లి తసి పోక్తెఙ్”, ఇజి జమానుఙ్‌ ‌వెహ్తాన్‌. 38 యా మాటెఙ్‌ అయ జమానుఙ్‌ కోర్టు న‍డ్ఃపిసిని వ‍రిఙ్ వెహ్తార్‌. పవులుని సీల రోమాదిఙ్ అక్కు మనికార్‌ ఇజి వెహారె వారు తియెల్‌ ఆతార్. 39 అయ కోర్టు నడిఃపిసినికార్‌ వాతారె పవులుఙ్, సీలెఙ్‌ ‌సెమ లొస్తారె జెలిదాన్‌ ‌వెల్లి కూక్సి తత్తారె ‘పట్నం డిఃసి సొండ్రు’ ఇజి వరిఙ్ ‌వెహ్సి పోక్తార్. 40 వారు జెలిదాన్‌ ‌వెల్లి వాతారె లుదియబాన్‌ సొహార్. అబ్బె నమ్మిత్తివరి వెట వర్గిజి వరిఙ్ ఆదరిస్తారె వరి నమకందిఙ్ సత్తు కిబిసి ‌దయ్‌రమ్‌ ముస్కు మండ్రు ఇజి వెహ్తార్‌. వెనుక వారు బాణిఙ్‌ సోత్త సొహార్.
* 16:16 పుతొన్ ఇని దెయం యా అయ్‌లిదిఙ్ వాని కాలమ్‌దు జ‍ర్గిని సఙతిఙవందిఙ్ నెస్పిసి మ‍హాద్. అక్క వెహ్తిఙ్‌ లోకుర్‌ దన్నిఙ్ డబ్బు సీజి మహార్‌