3
సర్‌దిసు పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.
1 “సర్‌దిసు పట్నమ్‌ది దేవుణు సఙమ్‌ది దూతెఙ రాస్‌అ. ఏడు సుక్కెఙ్‌ని దేవుణు ఏడు ఆత్మ మన్నికాన్‌ వెహ్సిని మాటెఙ్‌ ఇక్కెఙ్. నీను కిజిని పణిఙ్‌ నాను నెసిన. బత్కిజినికాన్‌ ఇజి నిఙి పేరు మనాద్‌. గాని నీను సాతికినె. 2 నా దేవుణు ఎద్రు నీ పణిఙ్‌ పూర్తి ఆతికెఙ్‌ ఇజి తోర్‌ఉతె. అందెఙె నీను, నిఙ్‌జి తెలి ఆజి, సాదెఙ్‌ డగ్రు ఆతి మన్ని మిగిలిత్తి వనకాఙ్‌ సత్తు కిబిస్‌అ. 3 అందెఙె నీను ముఙాల ఇనిక నెస్తి మన్నిదొ, ఎలాగ వెహి మన్నిదొ ఇజి ఎత్తు కిఅ. వనకాఙ్‌ లొఙిజి పాపమ్‌కు ఒప్పుకొడ్ఃజి డిఃసిసీజి, మారు మన్సు పొందిఅ. నీను నిఙ్‌జి తెలి ఆజి మన్‌ఏండ మహిఙ, ఒరెన్‌ డొఙారి వానిలెకెండ్‌ నాను వానా. ఇనిక ఇహిఙ ఎమేణి గడిఃయాదు నాను, నీ డగ్రు వానానొ ఇజి నిఙి తెలిఏద్. 4 గాని వరి సొక్కెఙ్‌ మొహ్కి ఆఎండ, సుబరం మన్నికార్‌ సెగొండార్‌ సర్దిస్‌ పట్నమ్‌దు నీబాన్‌ మనార్. అందెఙె వారు మొహ్కి సిల్లి తెల్లాని సొక్కెఙ్‌ తొడిఃగిజి, నావెట బూలాదెఙ్‌ తగ్నికార్. 5 సెఇ వనకాఙ్‌ గెలిసినికాన్, వరిలెకెండ్‌ తెల్లాని సొక్కెఙ్‌ తొడిఃగిజి మంజినాన్. దేవుణు వెట ఎలాకాలం బత్కినివరి పేరుకు రాసి ఇడ్ఃజిని పుస్తకమ్‌దాన్‌ నాను వన్ని పేరు ఎసెఙ్‌బా డెఃయ్‌జి పోక్‌ఏ. గాని నా బుబ్బ ఎద్రుని వన్ని దూతార్‌ ఎద్రు వాండ్రు నఙి సెందితికాన్‌ ఇజి వన్ని పేరు ఒపుకొణా. 6 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు.
పిలదెల్పియ పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.
7 “పిలదెల్పియ పట్నమ్‌దు మన్ని దేవుణు సఙమ్‌ది దూతెఙ రాస్‌అ. పరిసుద్దమాతికాన్‌* నిజామాతికాన్‌ ఆతి, దావీదు పట్నమ్‌దిఙ్‌ ఏలుబడిః కిదెఙ్‌ అతికారం మన్నివన్నిలెకెండ్‌ దన్ని తాలమ్‌కియు మన్నికాన్‌ వెహ్సిని మాటెఙ్‌ ఇక్కెఙ్. వాండ్రు రేతిఙ ఎయెన్‌బా కెహ్తెఙ్‌ అట్‌ఎన్. వాండ్రు కెహ్తిఙ ఎయెన్‌బా రేదెఙ్‌ అట్‌ఎన్. 8 నీను కిజిని పణిఙ్‌ నాను నెసిన. నిఙి మన్ని సత్తు కండెక్‌ ఆతిఙ్‌బా నీను నా మాటెఙ్‌ లొఙిజి నా పేరు నెస్‌ఏ ఇజి వెహ్‌ఇతి. ఇదిలో నీ ఎద్రు నాను సేహ్ల రేత మన్న. దన్నిఙ్‌ ఎయెన్‌బా కెహ్తెఙ్‌ అట్‌ఎన్.
9 యూదురు ఆఏండ, మాపు యూదురుఙు, మాపు దేవుణు లోకుర్‌ ఇజి అబద్దం వెహ్సిని సయ్తాను సఙమ్‌దివరిఙ్, నీ డగ్రు వాజి నీ పాదమ్‌కాఙ్‌ అర్సి మాడిఃస్నిలెకెండ్‌ నాను కినా. నాను నిఙి ప్రేమిస్త మన్న ఇజి అయావలె వారు నెస్నార్‌లె. 10 స్రమెఙ్‌ డిఃస్‌ఏండ ఓరిసినివందిఙ్‌ నాను సిత్తి ఆడ్రెఙ్‌ నీను లొఙిత్తి మహి. అందెఙె బూమి ముస్కు బత్కిని వరిఙ్‌ విజేరిఙ్‌ వాజిని పెరి కస్టమ్‌కాఙ్‌ కూడిఃతి పరిస కాలమ్‌దు నాను మిఙి కాపాడ్నా.
11 ఇదిలో, నాను బేగినె వాజిన. నీను గెలిస్నివందిఙ్‌ నిఙి దొహ్‌క్సిని ఇనాయం మరి ఎయెన్‌బా ఒఏండ, నీను నెస్తిమన్ని వనకాఙ్‌ డిఃస్‌ఏండ గటిఙ అసి మన్‌అ. 12 సెఇ వనకాఙ్‌ ముస్కు గెలిస్ని వన్నిఙ్‌ నా దేవుణు గుడిఃదు ఉండ్రి తంపం లెకెండ్‌ కిన. వాండ్రు ఎసెఙ్‌బా దన్ని బాణిఙ్‌ డిఃసి సొన్‌ఏన్. నా దేవుణు పేరుని, పరలోకమ్‌దాన్‌ దేవుణుబాణిఙ్‌ డిగ్జి వాజిని కొత్త యెరూసలేం ఇని నా దేవుణు పట్నం పేరుని, నా కొత్త పేరుబా నాను వన్ని ముస్కు రాస్నా. 13 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు.
లవొదికియ పట్నమ్‌దు మన్ని దేవుణు సఙమ్‌దిఙ్‌ రాసిని ఉత్రం.
14 “లవొదికియ పట్నమ్‌దు మన్ని దేవుణు సఙమ్‌ది దూతెఙ రాస్‌అ. నమ్మకమాతికాన్‌ని నిజమాతి సాసి ఆతికాన్, దేవుణు తయార్‌ కితి విజు వనకాఙ్‌ ముస్కు అతికారం ఆతి ఆమెన్‌ ఇనికాన్‌ వెహ్సిని మాటెఙ్‌ ఇక్కెఙ్. 15 నీ పణిఙ్‌ ఎలాగ మర్తికెఙ్‌ ఇజి నాను నెసిన. నీను సలాఙ్‌ మనికి ఆఇ. వేసాఙ్‌ మన్నికిబా ఆఇ. నీను ఎమేణికబా ఉండ్రి రకం ఆజి మంజినిక ఇహిఙ బాగ మహాద్‌, ఇజి నాను కోరిజిన† 16 నీను పణిదిఙ్‌ రెఇకి. నీను సలాఙ్‌ సిల్లెద్‌. వేసాఙ్‌బా ఆఇ. నీను గోరువేసాఙ్‌ నన్నికి. అందెఙె నా వెయుదాన్‌ నాను నిఙి పూస్న విసీర్న. 17 నీను గత్ర నన్నికి, దిక్కు గతి సిల్లికి, బీదాదికి, గుడ్డిదికి, డుమ్‌డ మన్నికి. గాని యాకెఙ్‌ నిజం నెస్‌ఏండ, నఙి ఆస్తి మనాద్, నాను డబ్బుఙ్‌ గణస్త మనా, నఙి ఇనిక తక్కు సిల్లెద్‌ ఇజి నీను వెహె ఆజిని. 18 గాని నాను నిఙి బుద్ది వెహ్సినిక ఇనిక ఇహిఙ, నీను ఆస్తి మనికి ఆదెఙ్‌ ఇజి సిసుదు సుర్‌జి సుబరం ఆతి బఙారం నా బాణిఙ్‌ కొల్‌అ. మరి నీ సిగు డాఃఙినిలెకెండ్‌ పొర్‌పాదెఙ్‌ తెల్లాని సొక్కెఙ్‌ నా బాణిఙ్‌ కొల్‌అ. నీ కణుకెఙ్‌ టెటాఙ్‌ తోర్దెఙ్‌ కణుకెఙ రాస్తెఙ్‌ కాటికబా నా బాణిఙ్‌ కొల్‌అ.
19 నాను ప్రేమిసిని విజేరిఙ్‌ బుద్ది వెహ్సి, సిక్సదాన్‌ దిదిజినా. అందెఙె నీను మన్సుదు నిజం ఆస ఆజి మన్‌అ. మరి మారు మన్సు పొందిజి నీ పాపమ్‌కు ఒప్పుకొడ్ఃజి డిఃసి సిఅ. 20 ఇదిలో, నాను సేహ్ల డగ్రు నిల్సి, సేహ్ల రేఅ ఇజి కొత్సినా. ఎయెన్‌బా నా కంటం వెంజి సేహ్ల రేతిఙ, నాను లొఇ సొన్సి వన్నివెట బోజనం కినా. వాండ్రుబా నావెట బోజనం కినాన్. 21 నాను ఎలాగ సెఇ వనకాఙ్‌ ముస్కు గెలిసి, నా బుబ్బవెట వన్ని సింహాసనమ్‌దు బస్త మనానొ, అయాలెకెండ్‌నె, సెఇ వనకాఙ్‌ ముస్కు గెలిస్ని వన్నిఙ్‌ నావెట నా సింహాసనమ్‌దు బస్తెఙ్‌బా అక్కు సీనా. 22 దేవుణు ఆత్మ దేవుణు సఙమ్‌కాఙ్‌ వెహ్సినికెఙ్‌ ఇనికెఙ్‌ ఇజి గిబ్బిఙ్‌ ఒడ్ఃజి వెంజి అయావజ నడిఃజి మండ్రు”.
* 3:7 గొప్ప నెగ్గికాన్, ఇని తప్పుబా సిలికాన్‌ † 3:15 లవొదికియ పట్నమ్‌దిఙ్‌ డగ్రు గొప్ప పేరు మన్ని రుండి పట్నమ్‌కు మహె. హయెరపోలిస్‌ ఇని పట్నమ్‌దు వేసాఙ్‌ ఏరు సోని ఉండ్రి గడ్డ మహాద్‌. లోకుర్‌ వరి జబ్బుఙ్‌ సొండ్రెఙ్‌ ఇజి, బాన్‌ సొన్సి అయ గడ్డా‍దు ఏరుఈబాజి మహార్‌. కొలొసాస్‌ ఇని పట్నమ్‌దు ఉండెఙ్‌ గొప్ప రుసి మన్ని ఏరు సోని ఉండ్రి గడ్డ మహాద్‌. గాని లవొదికియ పట్నమ్‌ది ఏరు సపాఙ్‌ మహాద్‌. అందెఙె లవొదికియ పట్నమ్‌ది దేవుణు సఙమ్‌దిఙ్‌ ఇని పణిదిఙ్‌బా రెఇ సపాఙ్‌ ఏరుదిఙ్‌ పోలిసి యేసు క్రీస్తు వెహ్సినాన్‌ ఇజి సెగొండార్‌ వెహ్సినార్.