7
తీర్పు కిమాట్‌
1 “మహి వరి ముస్కు తీర్పు కిమాట్. అహిఙ దేవుణు మిఙిబా తీర్పు కినాన్‌లె. 2 మీరు మహివరిఙ్‌ ఎలాగ తీర్పు కినిదెరొ అయలెకెండ్‌నె దేవుణు మిఙిబా తీర్పు వానాద్‌లె. మీరు ఇని కొల్తదానె దేవుణు మిఙిబా తీర్పు సీనాన్లె. 3 నీ కణకాదు ఉండ్రి తూలం ననిక మహివలె, దనిఙ్‌ సుడ్‌ఏండ, నీను, నీ తంబెరి కణకాదు మని ఇజిరి కసరాదిఙ్‌ ఎందనిఙ్‌ బేసిని? 4 ‘నీ కణకాదు తూలం ననిక మనివెలె అక లాగ్‌ఎండ, నీ తంబెరి కణకాదు మని ఇజిరి కసరాదిఙ్‌ నాను లాగ్జి విసీర్న’ ఇజి నీను ఎలాగ వెహ్సిని? 5 వేసం కినికిదెరా, ముందాల నీ కణకాదు మని తూలం ననిక లాగ్‌అ. అయావలె నీ తంబెరి కణకాదు మని ఇజిరి కసరాదిఙ్‌ నెగెండ్‌ సుడ్ఃజి లాగ్‌దెఙ్‌ అట్ని. 6 దేవుణుదిఙ్‌ సెందితి సఙతిఙ్‌ అక్కెఙ్‌ ఇస్టం కిఇ వరిఙ్‌ నెస్పిస్తెఙ్‌ ఇజి సుడ్ఃమట్. అయలెకెండ్‌ కితిఙ, వారు తిండి సీని వరిఙ్‌ కట్ని సెఇ నుకుడిఙ్‌ లెకెండ్‌ వారు కొపం ఆజి మర్‌జి మీ ముస్కు వాజి అర్నార్. గొప్ప విలువ మనికెఙ్‌ పండ్రిఙ్‌ ముందాల ఇట్తిఙ అక్కెఙ్‌ వన్కాఙ్‌ కాల్కాణిఙ్‌ మట్ని లెకెండ్‌ వారుబా కినార్‌లె. 7 మీరు ఇనిక లొస్నిదెరొ అక మిఙి దేవును సీనాన్‌. ఇనిక మీరు రెబాజినిదెరొ అక దేవుణు మిఙి సీనాన్‌. కొతు మీ వందిఙ్‌ దేవుణు సెహ్లె రే ఆనాన్లె. 8 లొస్నివరిఙ్‌ విజేరిఙ్‌ దొహ్‌క్నె, రెబానివన్నిఙ్‌ తోరె ఆజినాద్. కొత్త్సిని వన్నివందిఙ్‌ సేహ్ల రే ఆనాద్. 9 మీ మరిన్‌ మిఙి తిండి లొస్తిఙ, మీరు ఎయిదెర్‌బా వన్నిఙ్‌ పణుకు సీనిదెరా? 10 మరి వాండ్రు మొయ లొస్తిఙ, సరాస్‌సీనిదెరా? 11 మీరు సెఇకిదెర్‌ ఆతిఙ్‌బా మీ కొడొఃరిఙ్‌ నెగ్గి ఇనామ్‌కునె సీదెఙ్‌ ఇజి నెస్నిదెర్. అహిఙ పరలోకామ్‌దు మని మీ బుబ్బాతి దేవుణు, వన్నిఙ్‌ లొస్నివరిఙ్‌ దినిఙ్‌ ఇంక మరి ఒదె నెగ్గి ఇనామ్‌కు సిఏండ్రా? 12 అందెఙె విజు సఙతిఙ లోఇ, మహికార్‌ మిఙి ఇనిక కిదెఙ్‌ ఇజి మీరు కోరిజినిదెరొ అయలెకెండ్‌నె మీరు వరిఙ్‌ కిదు. దేవుణు మోసెఙ్‌ సితి రూలుఙ్‌ని దేవుణు ప్రవక్తరు వర్గితి మాటెఙ అర్దం యాకాదె.”
ఒసార్‌ సరిని ఇహ్కు సరి
13 ఇహ్కు సరి గవ్‌నిదాన్‌ సొండ్రు. ఎందనిఙ్‌ ఇహిఙ నాసనమ్‌దు సొని సరి ఒసార్‌దిక. అయ గవునిబా ఒసార్‌దిక. అయ సర్దు సొనికార్‌ నండొండార్‌ మనార్. 14 ఎలాకాలం మంజిని బత్కు సీని సరి ఇహ్కుదికాదె, దని గవునిబా ఇహ్కుదిక. అయ సరిదాన్‌ నడిఃనికార్‌ కొకొండారె.
మరాన్‌ని దని పట్కు
15 నెగ్గికాప్‌ ఇజి నాటిసినికార్‌ గాని తపు నెస్పిస్ని ప్రవక్తరు వందిఙ్‌ జాగర్‌త మండ్రు. వారు ప్రమాదమాతి మూర్‌కతం మని కార్‌నుకుడిఃఙ్ లెకెండ్‌ మనికార్. గాని వెల్లిహన్‌ గొర్రె లెకెండ్‌ ప్రమాదం సిలికార్‌ ఇజి తోరె ఆజినార్. 16 వరి పణిఙాణిఙ్‌ మీరు వరిఙ్‌ నెస్నిదెర్‌లె. ఎయెర్‌బా సాప్కుతుపెఙాణిఙ్‌ ద్రాసపట్కు కొయ్‌ఏర్. సాప్కు మరెకాఙ్‌ బొడె పట్కు కొయ్‌ఏర్. 17 అయలెకెండ్‌నె విజు నెగ్గి మరెకాఙ్, నెగ్గి పట్కునె అస్నె, మరి సెఇ మరాతు సెఇ పట్కునె అస్నె. 18 ఉండ్రి నెగ్గి మరాతు సెఇ పట్కు అస్‌ఉ, మరి సెఇ మరాతు నెగ్గి పట్కు అస్‌ఉ. 19 నెగ్గి పట్కు అస్‌ఇ మరెక్‌ విజు కత్సి సిసుద్‌ విసీరె ఆనెలె. 20 అయలెకెండ్‌నె వరి పణిఙాణిఙ్‌ మీరు వరిఙ్‌ నెస్నిదెర్. 21 ప్రబువా, ప్రబువా ఇజి నఙి కూక్నికార్‌ విజెరె దేవుణు ఏలుబడిఃదు మన్‌ఏర్, గాని పరలోకామ్‌దు మని నా బుబెఙ్‌ ఇస్టమాతి వజ కినికాండ్రె దేవుణు ఏలుబడిఃదు మంజినాన్. 22 తీర్పు తీరిసిని దినమ్‌దు నండొండార్‌ నా డగ్రు వాజి, “ప్రబువా, ప్రబువా మాపు నీ పేరుదాన్‌ దేవుణు ప్రవక్తరు వజ వర్‌గిఎతాపా? నీ పేరుదాన్‌ దెయమ్‌కాఙ్‌ పెర్‌ఏతాపా? నీ పేరుదాన్‌ నండొ బమ్మాతి పణిఙ్‌ కిఎతాపా?”, ఇజి వెహ్నర్. 23 అయావలె, “నాను మిఙి ఎసెఙ్‌బా నెస్‌ఎత. సెఇ పణిఙ్‌ కినికిదెరా, నా డగ్రుహన్‌ సొండ్రు ఇజి వరిఙ్‌ తినాఙ్‌ వెహ్న.
బుద్ది మనికాన్‌ని బుద్ది సిలికాన్‌
24 అందెఙె, యా నా మాటెఙ్‌ వెంజి అయా వజ కినికాన్‌ ఎయెన్‌బా, సటు ముస్కు వన్ని ఇలు తొహ్తి బుది మనివన్నిఙ్‌ పోలిత మనాన్. 25 పిరు వాతాద్. గడ్డెఙ్‌ నిండ్రిజి సొహె. గాలి వాజి అయ ఇలు ముస్కు డెఃతూద్‌ గాని అయ ఇలు పునాది సటు ముస్కు మనిఙ్‌ అర్‌ఎతాద్. 26 గాని యా నా మాటెఙ్‌ వెంజి వన్కా లెకెండ్‌ కిఇకార్‌ ఎయెన్‌బా ఇస్క ముస్కు వన్ని ఇలు తొహ్తి బుద్ది సిలి వన్నిఙ్‌ పోలిత మనాన్. 27 పిరు వాతాద్. గడ్డెఙ్‌ నిండ్రిజి సొహె. గాలి వాజి అయ ఇలు ముస్కు డెఃయ్‌తాద్. అయావలె అయ ఇలు నండొ జాటుదాన్‌ అడిఃగి అర్తాద్.” 28 యేసు యా మాటెఙ్‌ వెహ్తి వీజితిఙ్‌ లోకుర్‌ విజెరె వన్ని బోదదిఙ్‌ బమ్మ ఆతార్. 29 ఎందనిఙ్‌ ఇహిఙ వాండ్రు, యూదురి రూలుఙ్‌ నెస్పిస్ని వరి లెకెండ్‌ ఆఎండ, అతికారం మనివన్ని లెకెండ్‌నె వాండ్రు బోదిస్తాన్.