8
యేసునె పుజేరిఙ ముస్కు మన్ని మా పెరి పుజెరి.
1 మాపు వెహ్సిని సఙతిఙ లొఇ ముకెలమాతి మాట యాకదె. అయాక ఇనిక ఇవెహిఙ పరలోకమ్‌దు గొప్ప పెరి దేవుణు బసిని సమాసనం ఉణెర్‌ పడఃకాదు, గొప్ప బస్తిమని ఒరెన్‌ విజెరె పుజెరిఙ ముస్కు మని పెరి పుజెరి మఙి మనాన్. 2 వాండ్రు దేవుణు వందిఙ్‌ ఒదె కేట కితి గదిదు విజు పుజెరిఙ ముస్కు మని పెరి పుజెరి వజ సేవ కిజినాన్. ఇహిఙ, ప్రబునె తయార్‌ కిజి ఇడ్తి నిజమాతి గుడారమ్‌దు సేవ కిజినాన్. లోకుర్‌ తయార్‌ కితి గుడారమ్‌దు ఆఏద్‌ సేవ కిజినిక. 3 విజెరె పుజెరిఙ ముస్కు మని పెరి పుజెరిఙుబా, నండొ రకమ్‌కాణి పూజెఙ్‌ దేవుణుదిఙ్‌ సీదెఙ్‌ ఏర్‌పాటు ఆత మనార్. అందెఙె, విజెరె పుజెరిఙ ముస్కు మని యా పెరి పుజెరిబా ఇనికబా ఉండ్రి పూజ సీదెఙ్‌ వలె. 4 వాండ్రు యా లోకమ్‌దునె మంజినిక ఇహిఙ వాండ్రు ఒరెన్‌ పుజెరిబా ఆతాన్‌మరి. ఎందనిఙ్‌ ఇహిఙ, మోసె సితి రూలుఙ్‌ వజ పూజెఙ్‌ సీని నండొ పుజెరిఙు మనార్. 5 వారు సేవ కిజిని గుడారం, పరలోకమ్‌దు మని నిజమాతి గుడారమ్‌ది ఉండ్రి రూపునె, నీడఃనె. నని బానె వారు సేవ కిజినార్. అందెఙె, మోసె గుడారం తయార్‌ కిదెఙ్‌ మొదొల్‌స్తివలె దేవుణు డటం వెహ్తాన్‌, “నిఙి గొరొతు తోరిస్తి రూపు వజనె విజు తయార్‌ కిదెఙ్‌ జాగ్రత సుడ్ఃదెఙ్‌వలె”, ఇజి. 6 గాని ఏలు, దేవుణుదిఙ్‌ లోకుర్‌ నడిఃమి యేసు ఏర్‌పాటు కితి ఒపుమానమ్‌నె గొప్ప నెగ్గిక. అయాలెకెండె, మహి పుజెరిఙ పణి ఇంక, యేసుఙ్‌ దొహ్‌క్తి మని పుజెరి పణినె గొప్ప నెగ్గిక. ఎందనిఙ్‌ ఇహిఙ, నెగ్గి సఙతిఙ్‌ సీన ఇజి కితి ఒటుదిఙ్‌ ఆదారం ఇడ్ఃజినె యేసు అయా ఒపుమానం ఏర్‌పాటు కిత్తాన్‌. 7 మొదొహి ఒపుమానం, ఇని తపు సిలిక ఆనిక ఇహిఙ, మరి ఉండ్రి ఒపుమానమ్‌దిఙ్‌ అవ్‌సరం సిల్లెతాద్‌మరి. 8 గాని దేవుణు, లోకుర్‌ లొఇ తపు సుడ్ఃతండ్రె, వరి తప్పుఙ తోరిసి, వరిఙ్‌ ఈహు వెహ్తాన్‌, “ప్రబు వెహ్సినాన్, ‘ఇస్రాయేలు లోకుర్‌ వెట, యూద తెగ్గాది వరి వెట నాను ఉండ్రి కొత్త ఒపుమానం కిని కాలం వాజినాద్. 9 నాను వరి అనిసిరిఙ్‌ అయ్‌గుప్తు దేసెమ్‌దాన్‌ వరి కియు అసి వెల్లి నడిఃపిస్తివలె వరివెట కితి ఒపుమానం లెకెండ్‌ ఆఏద్‌ యా ఒపుమానం. నాను వరివెట కితి ఒపుమానం వారు తప్తార్. అందెఙె, నాను వరిఙ్‌ డిఃస్త సిత”, ఇజి ప్రబు వెహ్సినాన్. 10 మరి ప్రబు వెహ్సినాన్, ఇస్రాయేలు లోకుర్‌ వెట నాను కిని ఒపుమానం యాకదె. వాని దినమ్‌కాఙ్‌ వెనుక, నాను నా రూలుఙ్‌ వరి గబమ్‌దు ఇడ్న. నాను వరి మన్సుదు అయాకెఙ్‌ రాస్న. నాను వరి దేవుణు ఆన. వారు నా లోకుర్‌ ఆనార్. 11 ఎయెర్‌బా వరి పడఃకది వరిఙొ, వరి సొంత ఇండ్రొణి వరిఙొ, ‘మీరు ప్రబుఙ్‌ నెస్తు, ఇజి నెస్‌పిస్‌ఎర్. ఎందనిఙ్‌ ఇహిఙ, వారు విజెరె నఙి నెస్నార్. ఇజ్రివరి బాణిఙ్‌ మొదొల్‌సి, పెరివరిదాక నఙి నెస్నార్. 12 నాను, వారు కితి సెఇకెఙ్‌ సెమిస్న. వరి పాపమ్‌కు నాను ఎసెఙ్‌బా ఎత్తు కిఎ’,✡ ఇజి. 13 యా ఒపుమానమ్‌దిఙ్‌, ‘కొత్తక’ ఇజి దేవుణు వెహ్సి, మొదొహి ఒపుమానమ్‌దిఙ్‌ పడాఃయ్‌క కిత్తాన్‌. పణిదిఙ్‌ రఇ పడాఃయ్‌ ఒపుమానం బేగినె సిల్లెండ ఆనాద్.
✡ 8:12 యిర్మీయా 31:31-34.